MILL ติดตั้ง “โซล่าร์” หวังคุมต้นทุนพลังงาน ตั้งเป้าลด 40 ลบ./ปี
MILL เดินหน้าลดต้นทุนพลังงาน รองรับต้นทุนพลังงานที่สูงขึ้น นำร่องติดตั้งโซล่าเซลล์โรงงาน ตั้งเป้าใช้พลังงานทดแทน 8.5 เมกะวัตต์ภายในปีนี้ หวังลดต้นทุนกว่า 40 ล้านบาทต่อปี
MILL เดินหน้าลดต้นทุนพลังงาน รองรับต้นทุนพลังงานที่สูงขึ้น นำร่องติดตั้งโซล่าเซลล์โรงงาน ตั้งเป้าใช้พลังงานทดแทน 8.5 เมกะวัตต์ภายในปีนี้ หวังลดต้นทุนกว่า 40 ล้านบาทต่อปี
20 ก.ย. 2565

นางสาวสุรีรัตน์ ลีสวัสดิ์ตระกูล รองกรรมการผู้จัดการใหญ่ สายงานบุคลากรและนวัตกรรมธุรกิจ บริษัท มิลล์คอน สตีล จำกัด (มหาชน) หรือ MILL เปิดเผยว่า กลุ่มมิลล์คอน สตีลฯ ให้ความสำคัญด้านการใช้ประโยชน์จากพลังงานสะอาด โดยนำบริษัทย่อยที่เกี่ยวข้องกับธุรกิจพลังงานหมุนเวียนเข้ามาบริหารจัดการด้านพลังงาน นำร่องด้วยการติดตั้งโซล่าเซลล์บนหลังคาโรงงาน (Solar Rooftop) ปัจจุบันสามารถผลิตไฟฟ้าได้ที่ 6 เมกะวัตต์ และเมื่อโครงการเสร็จสมบูรณ์จะทำให้กลุ่มบริษัทสามารถผลิตไฟฟ้าได้ถึง 8.5 เมกะวัตต์ ซึ่งคาดการณ์ว่าจะทำให้ภาพรวมกลุ่มบริษัทสามารถลดต้นทุนพลังงานในการดำเนินงานได้มากกว่า 40 ล้านบาทต่อปี
โดยกลุ่มมิลล์คอน สตีลฯ มีเป้าหมายในการลดต้นทุนด้านการดำเนินงาน เพื่อให้สอดคล้องกับทิศทางการลดการปล่อยก๊าซเรือนกระจกของกลุ่มบริษัท ตอบโจทย์เรื่องการพัฒนาอุตสาหกรรมเป้าหมายของประเทศ จากการผลิตและใช้ประโยชน์จากพลังงานสะอาด พร้อมตั้งเป้าหมายเป็นต้นแบบผู้นำด้านพลังงานสะอาดในอุตสาหกรรม 100% อีกทั้งมุ่งมั่นในการใช้ประโยชน์จากทรัพยากรที่มีอย่างรู้ค่าและเกิดประสิทธิภาพสูงสุด เพื่อนำไปสู่สังคมคาร์บอนต่ำ ควบคู่กับการดูแลสิ่งแวดล้อมอย่างยั่งยืน สอดคล้องกับการดำเนินงานตามกรอบธุรกิจแบบ ESG ทั้งในด้านสิ่งแวดล้อม (Environment) สังคม (Social) และบรรษัทภิบาล (Governance)
“การใช้พลังงานสะอาดในการดำเนินงาน นับเป็นก้าวที่สำคัญที่สามารถลดต้นทุนด้านพลังงานของกลุ่มบริษัทฯ ได้อย่างยั่งยืน และเป็นอีกทั้งหนึ่งวิธีที่จะช่วยการลดการปล่อยก๊าซเรือนกระจกได้ ซึ่งหากโครงการเสร็จสมบูรณ์จะทำให้กลุ่มบริษัทฯ สามารถลดปริมาณการปล่อยก๊าซคาร์บอนไดออกไซด์ได้มากถึง 4,900 ตันคาร์บอนฯ (Ton CO2 eq)” นางสาวสุรีรัตน์ กล่าว
สำหรับกลุ่มมิลล์คอน สตีลฯ มีเจตนารมณ์ในการดำเนินธุรกิจที่เป็นมิตรต่อสิ่งแวดล้อมอย่างยั่งยืน การติดตั้งโซล่าเซลล์นับเป็นก้าวสำคัญที่จะช่วยผลักดันเป้าหมายความยั่งยืนในการใช้พลังงานของกลุ่มบริษัท และเป็นเพียงหนึ่งวิธีเบื้องต้นในการลดต้นทุนด้านการดำเนินงานเท่านั้น กลุ่มบริษัทยังคงมุ่งมั่นพัฒนา ต่อยอดธุรกิจ และจะแสวงหานวัตกรรมด้านพลังงานสะอาด เพื่อสร้างความแข็งแกร่งของกลุ่มบริษัทต่อไป